D

1. ปัจจัยความเสี่ยง

1. ความเสี่ยงทางด้านการตลาด

ตลาดในประเทศ สำหรับปี2548 รายได้จากการขายของกลุ่มบริษัท 60.48%
เป็นการขายในประเทศ โดยเน้นที่ผลิตภัณฑ์น้ำมันหล่อลื่น 34.34% และจาระบี 12.70%เป็นหลัก
ซึ่งจะมีความเสี่ยงอยู่ที่การแข่งขันค่อนข้างสูงทั้งในด้านราคาและคุณภาพ
แต่เพราะบริษัทมีนโยบายด้านการตลาดที่เน้นการบริการที่ดีและมีพนักงานขายและหน่วยบริการด้านการขายที่ได้รับการฝึกอบรมให้เข้าใจลักษณะของผลิตภัณฑ์และเข้าใจในความต้องการของลูกค้าและตลาดเป็นอย่างดี
จึงคงสามารถทำยอดขายในปีนี้เท่ากับ 1,584.58ล้านบาท สูงขึ้นเล็กน้อยเมื่อเทียบกับปีก่อน
1,573.18 ล้านบาท

ตลาดต่างประเทศ รายได้จากการขายของกลุ่มบริษัทในปี 2548 เป็นการขายต่างประเทศ 37.27%
โดยเป็นผลิตภัณฑ์แบตเตอรี่ 21.68% น้ำมัน 9.35% และจาระบี 6.24%
สำหรับการค้าแบตเตอรี่ต่างประเทศ
บริษัทได้กระจายความเสี่ยงโดยการขายลูกค้าที่อยู่ในหลายๆทวีป
สำหรับลูกค้าจาระบีและน้ำมันหล่อลื่นส่วนใหญ่เป็นประเทศชายแดนซึ่งบริษัทให้การบริการและส่งเสริมการขายที่ดีอย่างสม่ำเสมอเหมือนกับปฏิบัติต่อลูกค้าในประเทศ
ทำให้มีความสัมพันธ์อันดีอย่างต่อเนื่องเป็นเวลายาวนาน จึงไม่มีความเสี่ยงมาก

2. ความเสี่ยงทางด้านการเงินและอัตราแลกเปลี่ยน

บริษัทดำเนินธุรกิจมายาวนานจึงเป็นที่เชื่อถือของสถาบันการเงินและได้รับการสนับสนุนเป็นอย่างดีเสมอมา
บริษัทมีนโยบายการบริหารลูกหนี้ที่ชัดเจน และมีความระมัดระวังในการให้วงเงินสินเชื่อกับลูกค้า
รวมทั้งมีนโยบายป้องกันความเสี่ยงจากอัตราแลกเปลี่ยน
ดังนั้นความเสี่ยงในด้านสภาพคล่องทางการเงินของบริษัทจึงมีน้อยมาก โดยพิจารณาได้จากในปี
2548 กลุ่มบริษัทมี Collection period 17.08 วัน , Current Ratio เท่ากับ 8.08 เท่า
และ Quick Ratio เท่ากับ 3.30 เท่า

3. ความเสี่ยงทางด้านวัตถุดิบ

ด้านการจัดหาวัตถุดิบ

การผลิตน้ำมันเครื่อง และ จาระบี วัตถุดิบหลัก คือ น้ำมันพื้นฐาน (Base Oil)
ปัจจุบันประเทศไทยมีบริษัทผู้ผลิตน้ำมันพื้นฐานได้
อีกทั้งก็สามารถติดต่อซื้อจากตลาดต่างประเทศได้จากหลายแหล่ง สำหรับการผลิตแบตเตอรี่
ตะกั่วซึ่งเป็นวัตถุดิบหลักก็สามารถหาซื้อจากผู้จำหน่ายทั้งในประเทศและต่างประเทศได้ง่าย
ความเสี่ยงจึงมีน้อยมาก จากประวัติย้อนหลังไป 20 ปีที่ผ่านมา
กลุ่มบริษัทไม่เคยมีปัญหาในการจัดหาวัตถุดิบแต่อย่างใด

ด้านราคาวัตถุดิบ

ราคาวัตถุดิบหลักของกลุ่มบริษัท คือ น้ำมันพื้นฐาน (Base Oil) และตะกั่ว
ได้ปรับตัวสูงขึ้นตั้งแต่ปลายปี 2546 อย่างต่อเนื่องจนถึงปลายปี 2548
ดังนั้นเพื่อเป็นการลดความเสี่ยงในประเด็นดังกล่าวบริษัทจึงได้พยายามกระจายการจัดซื้อวัตถุดิบจากผู้ผลิตหลายรายทั้งในประเทศและต่างประเทศ

4. ความเสี่ยงทางด้านเทคโนโลยี

ลักษณะผลิตภัณฑ์ของบริษัทอยู่ในอุตสาหกรรมที่ต้องอาศัยการพัฒนาด้านเทคโนโลยีอยู่เสมอ
กลุ่มบริษัทก็มีการปรับปรุงและพัฒนาคุณภาพของผลิตภัณฑ์ตามอุตสาหกรรมประเภทเดียวกันให้ทันโดยสม่ำเสมอ
สำหรับใน ปี 2548 มีรายละเอียดดังนี้

ปลายปี 2548 ผลิตภัณฑ์แบตเตอรี่ พัฒนาวัตถุดิบหลักเป็นตะกั่วแคลเซี่ยม
และเพิ่มสายผลิตภัณฑ์เป็นรุ่นแบตเตอรี่เติมกรดพร้อมใช้งานทันที
อีกทั้งพัฒนาคุณภาพให้มีอายุการใช้ได้นานขึ้น โดยรับประกันให้ลูกค้านานถึง 18 เดือน
สำหรับน้ำมันหล่อลื่น พัฒนาผลิตน้ำมันเกรดกึ่งสังเคราะห์ และรุ่น API
สูงให้ทันเกรดสากลอย่างสม่ำเสมอ ส่วนผลิตภัณฑ์จาระบี
ได้ใช้ระบบคอมพิวเตอร์มาช่วยควบคุมเพื่อให้ได้คุณภาพและมาตรฐานที่สม่ำเสมอและแน่นอนมากยิ่งขึ้น

อีกทั้งบริษัทได้จัดหาผู้ให้คำปรึกษาที่มีความเชี่ยวชาญเกี่ยวกับเครื่องจักร เครื่องมือตรวจสอบคุณภาพ
และเทคโนโลยี่ใหม่ๆ ซึ่งเป็นผู้ให้คำปรึกษาจากต่างประเทศ และ จากผู้ขายวัตถุดิบหรือ Additive
ซึ่งมีประสบการ์ณในสินค้าของตัวเองเป็นอย่างดี อย่างสม่ำเสมอด้วยเช่นกัน จึงคาดว่า
กลุ่มบริษัทฯจะไม่มีความเสี่ยงแต่อย่างใด

5. ความเสี่ยงทางด้านสิ่งแวดล้อม

ในการผลิตแบตเตอรี่ วัตถุดิบหลักคือ ตะกั่ว ซึ่งอาจจะเกิดความเสี่ยงที่ส่งผลกระทบต่อสภาพแวดล้อม
และสุขภาพของพนักงาน
บริษัทได้ให้ความสำคัญกับปัญหาดังกล่าวโดยปรับปรุงระบบการผลิตให้เป็นระบบปิด (Closed Loop)
ทำให้มีปัญหาต่อสภาพสิ่งแวดล้อมบริเวณโรงงานและรอบนอกน้อยมาก
นอกจากนี้บริษัทได้จัดหาอุปกรณ์ป้องกันอันตรายให้กับพนักงาน ได้แก่หน้ากาก และ ถุงมือ เป็นต้น
และจัดให้พนักงานได้รับการฝึกอบรมวิธีทำงานที่ปลอดภัยอย่างสม่ำเสมอ

สำหรับการผลิตน้ำมันหล่อลื่น และจาระบี ไม่ได้ก่อให้เกิดปัญหามลภาวะแต่อย่างใด
เพราะขั้นตอนการผลิตอยู่ภายในท่อส่งหรือภาชนะปิดตลอดกระบวนการ จึงมีของเสียน้อยมาก
อีกทั้งได้จัดให้มีบ่อบำบัดน้ำเสียและตรวจสอบผลของน้ำเสียอย่างสม่ำเสมอ
ร่วมกับได้รับการตรวจจากกองตรวจสิ่งแวดล้อมโรงงาน
กรมโรงงานอุตสาหกรรมอย่างสม่ำเสมอด้วย

มาตรการป้องกันความเสี่ยงเพิ่มเติมคือ บริษัทจัดให้มีการตรวจสุขภาพพนักงานเป็นประจำทุกปี
และตรวจวิเคราะห์สภาพแวดล้อมการทำงานโดยรับบริการจากศูนย์ความปลอดภัยในการทำงาน-นวนคร
หรือ ศูนย์อนามัยสิ่งแวดล้อมเขต 1 นนทบุรี หรือ บจก.ศูนย์สุขภาพนักศึกษานานาชาติ
โดยเน้นตรวจวิเคราะห์ปริมาณเข้มข้นของสารตะกั่วในตัวคนและในอากาศ การตรวจระดับแสงสว่าง
การตรวจวัดระดับความดังของเสียง และการตรวจวัดระดับความร้อน ในสถานที่ทำงาน
และปรับปรุงให้ไม่มีความเสี่ยงภัยอย่างสม่ำเสมอ